**ทักษะของผู้บริหารสถานศึกษาในศตวรรษที่ 21**

**เสาวลักษณ์ สงสีสุข 1 และนันทิยา น้อยจันทร์2**

**1,2สาขาวิชาการบริหารการศึกษา บัณฑิตวิทยาลัย มหาวิทยาลัยราชภัฏสวนสุนันทา**

**1Email: s65561802024@ssru.ac.th, 2 Email: nuntiya.no@ssru.ac.th**

**บทคัดย่อ**

บทความวิชาการนี้เป็นการศึกษาทักษะของผู้บริหารสถานศึกษาในศตวรรษที่ 21 ซึ่งเป็นทักษะที่สำคัญในการใช้ชีวิตและทำงาน วันที่โลกมีเปลี่ยนผ่านไปอย่างอย่างรวดเร็ว “ระบบการศึกษา” ถือเป็นระบบในการเตรียมกำลังคนเพื่อปรับตัวให้เท่าทันการเปลี่ยนแปลงที่เกิดขึ้น ทว่าการจะทำให้เด็กมีทักษะศตวรรษที่ 21 เกิดขึ้นได้ “ผู้บริหารสถานศึกษา” ต้องมีทักษะสมรรถนะเสริมการเรียนรู้ของครูผู้สอนร่วมด้วย เพราะผู้บริหารสถานศึกษามีบทบาทสำคัญอย่างมากในการพัฒนาการศึกษา พัฒนาครู พัฒนาเด็ก ซึ่งทักษะที่ผู้บริหารสถานศึกษาควรมีเพื่อนำไปสู่การพัฒนาครู พัฒนาเด็ก ผู้บริหารสถานศึกษาต้องมีทักษะสำคัญๆ คือ ต้องมีการปรับตัว ต้องมีทักษะในการเป็นผู้นำการเปลี่ยนแปลง มีทักษะในการสื่อสาร ทักษะด้านเทคโนโลยีดิจิทัล ต้องมีทักษะในการวางแผน ทักษะการจัดการ การกำหนดกลยุทธ์ การเป็นผู้นำทางวิชาการ มีทักษะศึกษาในการศึกษาห้องเรียน และจะต้องมีทักษะในการเป็นโค้ชชิ่ง (Coaching) เพื่อการพัฒนาองค์กร และพัฒนาระบบการศึกษาให้สู่เป้าหมายสูงสุด

**คำสำคัญ** : ผู้บริหารสถานศึกษา, ทักษะของผู้บริหารสถานศึกษา,ศตวรรษที่ 21

**Skills of educational administrators in the 21st century**

**Saowaluck Songseesuk1 and Nuntiya Noichan2**

**1,2Educational Administration, Graduate School Suan Sunandha Rajabhat University**

**1Email: s65561802024@ssru.ac.th, 2Email: nuntiya.no@ssru.ac.th**

**Abstract**

This academic paper is a study of the skills of school administrators in the 21 century, which are important skills to live and work. The days when the world is changing rapidly The "education system" is considered a system to prepare the workforce to adapt to the changes that occur. However, in order for children to have 21 century skills, "school administrators" must have skills to enhance the learning of teachers as well, because school administrators play a very important role in educational development, teacher development, child development. To develop children, school administrators must have important skills. Must have transformational leadership skills. Communication skills, digital technology skills, planning skills, management skills, strategic formulation, academic leadership, educational skills in classroom education, and coaching skills for organizational development and education system development to achieve the ultimate goal.

**Keywords :** school administrator, school administrator skills, 21 century

**บทนำ**

พระราชบัญญัติระเบียบข้าราชการครูและบุคลากรทางการศึกษา พ.ศ.2547 แก้ไขเพิ่มเติม (ฉบับที่ 2) พ.ศ.2551 และ (ฉบับที่ 3) พ.ศ.2553 มาตรา 27 ให้ผู้บริหารสถานศึกษาเป็นผู้บังคับบัญชาของข้าราชการครูและบุคลากรทางการศึกษาในสถานศึกษา และมีอำนาจและหน้าที่ ดังต่อไปนี้ 1.ควบคุม ดูแลให้การบริหารงานบุคคลในสถานศึกษาสอดคล้องกับนโยบาย กฎ ระเบียบ ข้อบังคับหลักเกณฑ์และวิธีการตามที่ ก.ค.ศ. และ อ.ก.ค.ศ. เขตพื้นที่การศึกษา กำหนด 2.พิจารณาเสนอความดีความชอบของข้าราชการครูและบุคลากรทางการศึกษาในสถานศึกษา3. ส่งเสริม สนับสนุนข้าราชการครูและบุคลากรทางการศึกษาในสถานศึกษาให้มีการพัฒนาอย่างต่อเนื่อง 4.จัดทำมาตรฐาน ภาระงานสำหรับข้าราชการครูและบุคลากรทางการศึกษาในสถานศึกษา 5.ประเมินผลการปฏิบัติงานตามมาตรฐานของข้าราชการครูและบุคลากรทางการศึกษาเพื่อเสนออ.ก.ค.ศ. เขตพื้นที่การศึกษา 6.ปฏิบัติหน้าที่อื่นตามที่บัญญัติไว้ในพระราชบัญญัตินี้ กฎหมายอื่นหรือตามที่อ.ก.ค.ศ. เขตพื้นที่การศึกษาหรือคณะกรรมการสถานศึกษามอบหมาย (สำนักงานข้าราชการครูและบุคลากรทางการศึกษา, 2553)

การบริหารงานในสถานศึกษาเพื่อให้เกิดประสิทธิภาพ และประสิทธิผลนั้นผู้บริหารสถานศึกษามีส่วนสําคัญในการขับเคลื่อนให้้เป็นไปตามเป้าหมายของโรงเรียน และต้องมีทักษะการบริหารซึ่งเป็นสิ่งสําคัญของผู้บริหารที่ต้องมี โดยเฉพาะอย่างยิ่งผู้บริหารสถานศึกษาในศตวรรษที่ 21 ซึ่งเป็นยุคที่เปลี่ยนแปลงตลอดเวลาผู้บริหารสถานศึกษาต้องมีความสามารถ ความทันสมัยในเรื่องเทคโนโลยี มีการทํางานอย่างสร้างสรรค์ มีการวางแผน กําหนดเป้าหมายของโรงเรียน มีการสื่อสารที่มีประสิทธิภาพ และมีความสามารถในการสร้างสัมพันธ์กับบุคคลอื่น มีการพัฒนาทักษะตนเองเพื่อให้สามารถนํามาปรับใช้ในการบริหารโรงเรียนให้มีประสิทธิภาพ (สัตตบุษย์ โพธิรท, 2564) ทักษะในการปฏิบัติงานของผู้บริหารสถานศึกษาในศตวรรษที่ 21 จึงมีความสำคัญอย่างมากในการบริหารจัดการ ในสถานศึกษาให้พัฒนาตามทันโลกที่เรียกว่า ยุคไร้พรมแดน ต้องอาศัยการจัดการศึกษาที่มีประสิทธิภาพและให้สอดคล้องกับนโยบายการศึกษา กับบริบทของผู้เรียน บริบทของโรงเรียนโดยผู้บริหาร สถานศึกษาในศตวรรษ 21 ควรมีคุณลักษณะ คือการมีวิสัยทัศน์ ความสามารถทางวิชาการ การสื่อสาร และเทคโนโลยีการเป็นนักริเริ่มสร้างสรรค์และการเป็นนักสร้างพลังและแรงบันดาลใจเชิงบวก ตัวแบบที่ดี และสร้างชุมชนแห่งการเรียนรู้ (กณิษฐา ทองสมุทร, 2561)

จากที่กล่าวมาข้างต้นผู้เขียนมีความสนใจศึกษาทักษะของผู้บริหารสถานศึกษาในศตวรรษที่ 21 ซึ่งเป็นทักษะที่มีความสำคัญและมีความจำเป็นอย่างมากของผู้บริหารสถานศึกษา ในการจัดการศึกษา เพื่อให้สถานศึกษามีประสิทธิภาพและประสิทธิผล และบรรลุจุดมุ่งหมายที่แต่ละสถานศึกษาได้กำหนดไว้ เพื่อให้ก้าวทันยุคที่มีการเปลี่ยนแปลงตลอดเวลา และก้าวทันเทคโนโลยีดิจิทัล ซึ่งประเด็นสำคัญที่ควรศึกษาทักษะของผู้บริหารสถานศึกษาในศตวรรษที่ 21 มีดังต่อไปนี้

**การบริหารสถานศึกษา**

**1.ความหมายของการบริหารสถานศึกษา**

การบริหารสถานศึกษาเป็นแนวทาง และขั้นตอนวิธีการที่แสดงให้เห็นถึง การจัดการของสถานศึกษา ประกอบด้วย การวางแผน การจัดองค์การ การสั่งการ การประสานงาน และการควบคุมงาน เพื่อให้สถานศึกษาดำเนินงานต่างๆ ให้บรรลุจุดหมายมีนักวิชาการได้ให้ความหมายของการบริหารสถานศึกษาไว้ว่า การบริหารสถานศึกษา เป็นกิจกรรมที่ปฏิบัติร่วมกันตั้งแต่สองคนขึ้นไป มีการทำงานร่วมกันระหว่างผู้บริหารสถานศึกษากับบุคลากร เพื่อให้บรรลุเป้าหมาย บรรลุวัตถุประสงค์ที่ตั้งไว้ โดยใช้ทั้งศาสตร์และศิลป์ ในการบริหารเพื่อเกิดประโยชน์สูงสุดกับสถานศึกษา ซึ่งมีความเกี่ยวข้องกับ ครู นักเรียน การเรียนการสอน โดยการกำหนดแผนวิธีการ ขั้นตอน การดำเนินการร่วมกัน ปฏิบัติงานไว้อย่างมีระบบ ระเบียบ แบบแผน เพื่อในการใช้ทรัพยากรให้คุ้มค่า ทั้งคน เวลา และทรัพย์สินอื่น ๆ ต้องคำนึงถึงสถานศึกษาเป็นสำคัญ (ปกิตตา ปานเกษม, 2565) การดำเนินการ ต่าง ๆ ภายในสถานศึกษา อาศัยหน้าที่การบริหารที่สำคัญ คือ การวางแผน การจัดองค์การ การนำ และการควบคุม เพื่อให้งานของสถานศึกษาตามขอบข่ายการบริหารสถานศึกษาตามที่กำหนดไว้ ในพระราชบัญญัติการศึกษาแห่งชาติ พ.ศ.2542 แก้ไขเพิ่มเติม (ฉบับที่ 2) พ.ศ.2545 ประกอบด้วย งานทั้ง 4 ด้าน ได้แก่ การบริหารงานวิชาการ การบริหารงานงบประมาณ การบริหารงานบุคคล และ การบริหารงานทั่วไป เพื่อให้บรรลุวัตถุประสงค์ในการจัดการศึกษา (ยุทธนา วาโยหะ, 2563)

จากการศึกษาจึงสรุปความหมายของการบริหารสถานศึกษาได้ว่า คือ กระบวนการที่ผู้บริหารสถานศึกษาดำเนินงานต่าง ๆ ในการจัดกิจกรรมทั้งภายในและภายนอกสถานศึกษาโดยขั้นตอน วิธีการ และแนวทางปฏิบัติอย่างมีระบบเพื่อให้การดำเนินงานประสบผลสำเร็จตามวัตถุประสงค์ที่ตั้งไว้โดยใช้ทั้งศาสตร์และศิลป์ในการบริหารเพื่อเกิดประโยชน์สูงสุดกับสถานศึกษา

**2. ความสำคัญของการบริหารสถานศึกษา**

การบริหารสถานศึกษาจะเป็นสิ่งที่ช่วยให้คุณภาพ ของมนุษย์ดําเนินกิจกรรมได้อย่างมีประสิทธิภาพ และมุ่งให้เกิดการพัฒนาบุคลากรต่างๆ ของสถานศึกษา การบริหารสถานศึกษาจึงมีความสำคัญ การบริหารจัดการที่ดีของผู้บริหารสถานศึกษามีการบริหารจัดการอย่างเป็นระบบ ดำเนินการอย่างต่อเนื่อง มีบุคคลและหน่วยงานที่รับผิดชอบเข้าร่วมดำเนินการ มีรูปแบบ ขั้นตอน กติกา และวิธีดำเนินการ มีการพัฒนาทักษะความรู้และสั่งสมทักษะประสบการณ์กำหนดเป้าหมายและการวางแผนในการทำงาน นำมาซึ่งความสำเร็จลุล่วงในการปฏิบัติงาน การยอมรับจากบุคคลภายในและนอกสถานศึกษา มีทรัพยากรสนับสนุน และมีกระบวนการประเมินผลการศึกษาเที่ยงตรง และเชื่อถือได้ รวมทั้งการจัดการที่ดีและมีประสิทธิภาพของผู้บริหารสถานศึกษาที่เป็นสิ่งสำคัญต่อความก้าวหน้าและความสำเร็จต่อการจัดการศึกษา (ศรัญญา น้อยพิมาย, 2562) การบริหารสถานศึกษามีความสำคัญ มีการพัฒนาในทุก ๆ ด้านโดยการกำหนดทิศทางและขับเคลื่อนนโยบายในการดำเนินงานอย่างเป็นระบบ มีการประเมินอย่างต่อเนื่อง มีความเที่ยงตรง มุ่งบริหารจัดการให้เกิดประสิทธิผลต่อการเรียนการสอนของสถานศึกษาอย่างมีคุณภาพและบรรลุเป้าหมายไม่ได้มีข้อจำกัดเกี่ยวกับขนาดของสถานศึกษา โดยใช้ทรัพยากรและกลวิธีที่เหมาะสม (ณรงค์ชัย บุญประเสริฐ, 2563)

จากการศึกษาความสำคัญของการบริหารสถานศึกษาสรุปได้ว่า การบริหารจัดการองค์กรที่ดีของผู้บริหารสถานศึกษา ต้องมีการบริหารจัดการอย่างเป็นระบบ และมีการดำเนินการอย่างต่อเนื่อง โดยมีบุคคล หน่วยงานที่เกี่ยวข้องเข้าร่วมในการดำเนินการ มีการพัฒนาทักษะทั้งความรู้และประสบการณ์ มีการวางแผนในการดำเนินการซึ่งนำมาซึ่งความสำเร็จและบรรลุตามวัตถุประสงค์

**ทักษะของผู้บริหารสถานศึกษา**

**1.ความหมายของผู้บริหารสถานศึกษา**

ผู้ที่มีบทบาทและมีความสำคัญอย่างยิ่งในการบริหารสถานศึกษานั่น คือผู้บริหารสถานศึกษา ซึ่งได้รับการคัดเลือกให้มาทำหน้าที่หัวหน้าสถานศึกษามีหน้าที่และความรับผิดชอบในการบริหารจัดการ เกี่ยวกับการจัดการศึกษาของสถานศึกษาในภาพรวม เป็นผู้ที่ดำเนินงานในด้านต่าง ๆ ของสถานศึกษา โดยใช้หลักเกณฑ์และหลักวิชาการมาประยุกต์ ใช้ทั้งศาสตร์และศิลป์รวมถึงวิธีการเพื่อให้ผู้ปฏิบัติทำงานจนสำเร็จตามวัตถุประสงค์ของสถานศึกษา เพื่อให้ผลการดำเนินงานบรรลุผลตามเป้าหมาย (เบญจพร สุคนธร, 2565) อีกทั้งเป็นผู้ที่มีบทบาทสำคัญในการมุ่งส่งเสริม พัฒนาบริหารจัดการและดำเนินการให้นักเรียนทุกคนได้เกิดการเรียนรู้อย่างมีคุณภาพ และมุ่งมั่นในการที่จะจัดการศึกษาที่สมบูรณ์แบบ โดยให้เกิดผลในทุกด้านและทุกมิติกับนักเรียน เพื่อให้เกิดความเข้มแข็งของชุมชนที่สามารถพึ่งพาตนเองได้ จนนำไปสู่ความเป็นสถานศึกษาที่สมบูรณ์ และบรรลุเป้าหมายของการจัดการศึกษา โดยอาศัยความรู้ ความสามารถ และคุณลักษณะเฉพาะตัว (สมจินต์ มุสิกรังศรี, 2564)

จากการศึกษาความหมายของผู้บริหารสถานศึกษาสรุปได้ว่า ผู้บริหารสถานศึกษา คือบุคลากรวิชาชีพ ที่ทำหน้าที่ในการรับผิดชอบในการบริหารจัดการสถานศึกษา ดำเนินงานภายในองค์กร มุ่งพัฒนาการศึกษา โดยใช้ทั้งศาสตร์และศิลป์รวมทั้งวิธีการต่างๆ เพื่อให้ผู้ปฏิบัติงานทำงานจนบรรลุวัตถุประสงค์

**2.ความสำคัญของผู้บริหารสถานศึกษา**

ผู้บริหารสถานศึกษามีความสำคัญต่อการจัดการศึกษา เป็นผู้วางแผนระบบการทำงานภายในโรงเรียนให้เป็นไปอย่างราบรื่นต้องเป็นผู้ที่มีความรู้ ศิลปวิทยาการ คุณธรรม จริยธรรมในการบริหารงาน อีกทั้งยังเป็นศูนย์รวมของความศรัทธาและความเลื่อมใสของผู้ร่วมงาน เพื่อผลักดันให้สถานศึกษาบรรลุวัตถุประสงค์ที่กำหนดไว้ผู้บริหารสถานศึกษาถือว่าเป็นหัวใจสำคัญในการปฏิรูป (ปิยาภรณ์ พูลชัย, 2565) และเป็นบุคคลสําคัญที่จะนําพาสถานศึกษาสู่ความเป็นเลิศในการบริหารจัดการ โดยใช้กระบวนการบริหารที่เน้นการมีส่วนร่วมของบุคลากรทุกฝ่ายทั้งภายในและภายนอกสถานศึกษาเป็นบุคคลที่มีความสําคัญที่จะนําสถานศึกษาไปสู่ความสําเร็จ เพราะเป็นผู้ที่ได้รับการมอบหมายจากผู้บังคับบัญชาให้เป็นผู้ใช้อํานาจหน้าที่และทําหน้าที่บริหารทรัพยากรต่าง ๆ ที่มีอยู่อย่างจํากัดให้เกิดประโยชน์สูงสุด (วัชราภรณ์ คงเกิด, 2561)

สรุปได้ว่า ผู้บริหารสถานศึกษาถือว่าเป็นหัวใจสำคัญในการที่จะนำพาองค์กรไปสู่เป้าหมายที่ตั้งไว้จนสำเร็จ ต้องเป็นผู้ที่มีความรู้ มีทั้งศาสตร์และศิลป์ในการบริหารจัดการสถานศึกษา รวมไปถึงการปกครองคน อีกทั้งการสร้างความเชื่อมั่นและความศรัทธาต่อบุคคลทั้งภายในและภายนอกองค์กร และเป็นพลังที่สำคัญที่จะนำพาองค์กรให้สู่จุดหมายและมีประสิทธิภาพ

**3.ความหมายของทักษะของผู้บริหารสถานศึกษา**

การจะนำพาสถานศึกษาให้ไปสู่จุดมุ่งหมายที่ตั้งไว้ ผู้บริหารสถานศึกษาต้องมีทักษะในการบริหารจัดการมีความสามารถในบริหารงานตามภารกิจหลักซึ่งมีความสำคัญมาก อาศัยการทำงานร่วมกับครูซึ่งผู้บริหารสถานศึกษาต้องคำนึงถึงความแตกต่างของครู เมื่อมีการทำงานร่วมกัน โดยการมีทักษะทางการบริหารต่อการบริหารจัดการอย่างมีประสิทธิภาพ (สุณิสา แพทย์พิพัฒน์, 2564) รวมถึงมีความรู้ ความสามารถ ความชำนาญของผู้บริหารสถานศึกษาในการบริหารจัดการองค์กรอย่างมีระบบ มีระเบียบ แบบแผน เป็นทักษะของผู้บริหารสถานศึกษาที่สามารถพัฒนาได้และเป็นส่วนสำคัญในการเสริมสร้างทักษะด้านอื่น ๆ ทำให้การทำงาน ให้บรรลุสู่เป้าหมายปลายทางขององค์กรอย่างรวดเร็วและถูกต้อง โดยใช้ทรัพยากรภายในองค์กรอย่างมีประสิทธิภาพ โดยผ่านกระบวนการทางการบริหารอย่างมีระบบ (น้ำฝน พิทักษ์โรจนกุล, 2565)

สรุปได้ว่า ทักษะของผู้บริหารสถานศึกษาเป็นลักษณะเฉพาะบุคคลที่ในการบริหารจัดการสถานศึกษามาอย่างยาวนาน มีทั้งศาสตร์และศิลป์ ทักษะกระบวนการในการบริหาร เพื่อเป็นกลไกในการขับเคลื่อนดำเนินงานให้บรรลุเป้าหมาย มีเทคนิควิธีตลอดจนความสามารถในการสื่อสาร มีทักษะการใช้เทคโนโลยีสารสนเทศ ทักษะในการการจัดการทรัพยากร มีมนุษยสัมพันธ์ มีความคิดกว้างไกลสร้างแรงจูงใจในการปฏิบัติงาน มีความรู้และเข้าใจแก้ไขปัญหา สามารถบริหารงานเพื่อให้บรรลุผลสำเร็จอย่างมีประสิทธิภาพและประสิทธิผล

**ทักษะของผู้บริหารสถานศึกษาในศตวรรษที่ 21**

**1.ความหมายทักษะในศตวรรษที่ 21**

ปัจจุบันเรากำลังอยู่ในศตวรรษที่ 21 โลกได้เข้าสู่สังคมที่เรียกว่า “สังคมความรู้” ความรู้ใหม่ๆ เกิดขึ้นทุกวันและเราสามารถรับความรู้ได้จากหลายช่องทางและได้รับอย่างรวดเร็ว คนท่องเก่ง เรียนเก่ง จำเก่ง ไม่ใช่ตัวเลือกที่ดีที่สุดอีกแล้ว แต่คนที่พร้อมจะเรียนรู้สิ่งใหม่ๆ คือคนที่สังคมโลกต้องการ เราจะต้องเตรียมพร้อมเพื่อให้สามารถรับมือกับการเปลี่ยนแปลงของสังคมและปัญหาระดับโลกเหล่านี้ทักษะแห่งศตวรรษที่ 21 คือความรู้ความสามารถของพลเมือง เป็นทักษะที่พึงมีเพื่อปรับใช้ในด้านการทำงาน การเรียนรู้ การดำรงชีวิต การรู้จักคิด การรู้จักแก้ไขปัญหา มีทักษะในการติดต่อสื่อสาร การทำงานร่วมกับผู้อื่น เพื่อให้อยู่ในโลกยุคโลกาภิวัตน์ที่มีรูปแบบเศรษฐกิจ การเมืองการปกครอง รวมถึงวิวัฒนาการของโลกที่เปลี่ยนไปให้ประสบความสำเร็จตามเป้าหมายอย่างมีประสิทธิภาพ และดำรงชีวิตในสังคมได้อย่างมีความสุข (ปรีชา นาราศี, 2564) การเรียนรู้เพื่อให้ได้วิชาแกนและแนวคิดสําคัญในศตวรรษที่ 21 คือต้องให้ได้ทั้งสาระวิชา และได้ทักษะ 3 กลุ่ม คือ ทักษะชีวิตและการทํางาน ทักษะการเรียนรู้และนวัตกรรม และทักษะด้านสารสนเทศ สื่อและเทคโนโลยี สัจธรรมของการเรียนรู้สมัยใหม่ก็คือว่าคนเราจะเรียนได้ ต้องลงมือทําด้วยตนเองเท่านั้นเพราะฉะนั้นในการเรียนเป็นการฝึกลงมือทํา Learning by Doing and Thinking ด้วย เพื่อที่จะให้เกิดทักษะ 3 ด้าน คือทักษะชีวิตและการทํางาน ทักษะการเรียนรู้และนวัตกรรม และทักษะด้านสารสนเทศ สื่อและเทคโนโลยี (วิจารณ์ พานิช, 2556)

จากการศึกษาความหมายของทักษะในศตวรรษที่ 21 สรุปได้ว่า ความรู้ความสามารถของพลเมืองโลกที่พึงมี เพื่อให้ก้าวทันต่อการแปลงเปลี่ยนของโลกอยู่ตลอดเวลา ทั้งการเปลี่ยนแปลงของเศรษฐกิจ การเมืองการปกครอง การศึกษา รวมถึงวิวัฒนาการต่างๆของเทศโนโลยี เป็นทักษะในการเรียนรู้สมัยใหม่ที่มนุษย์ได้เป็นผู้ลงมือกระทำด้วยตนเอง ไม่ว่าจะเป็นทักษะด้านการทำงาน การเรียนรู้ และการดำรงชีวิต การรู้จักคิด แก้ไขปัญหา ทักษะติดต่อสื่อสาร การทำงานร่วมกับผู้อื่น ทักษะการเรียนรู้และนวัตกรรม และทักษะด้านสารสนเทศสื่อและเทคโนโลยี

**2.ทักษะของผู้บริหารสถานศึกษาในศตวรรษที่ 21**

ในยุคที่กำลังเกิดการเปลี่ยนแปลงอยู่ตลอดเวลา การขับเคลื่อนการศึกษากับยุคที่เราเรียกว่า ศตวรรษที่ 21 ทักษะของผู้บริหารสถานศึกษา จึงเป็นสิ่งที่สำคัญอย่างยิ่งในการที่จะพัฒนา และนำพาองค์กรทางการศึกษาไปสู่จุดหมาย ซึ่งผู้บริหารสถานศึกษาต้องเป็น ผู้มีความรู้ความสามารถในการปรับตัวตามบทบาทหน้าที่ เพื่อเปลี่ยนแปลงบรรยากาศของการทำงานริเริ่มสร้างสรรค์ด้านการสื่อสาร เปิดรับแง่มุมใหม่ๆ และสามารถนำความรู้ ความชำนาญมาปฏิบัติงานบริหารจัดการทรัพยากรบุคคลและอื่นๆ ที่มีอยู่อย่างมีประสิทธิภาพ โดยผ่านกระบวนการบริหารอย่างเป็นระบบ เพื่อพัฒนาสถานศึกษาให้ไปสู่เป้าหมายและเป็นที่ยอมรับของคนทั่วไปทั้งเชิงทฤษฎีทักษะปฏิบัติบทบาทหน้าที่มีคุณธรรมจริยธรรมและประสบการณ์บริหารสถานศึกษาเพื่อพัฒนาสถานศึกษาให้เป็นองค์กรอย่างมีประสิทธิภาพ (ปัทมพร พงษ์เพชร, 2561) ต้องมีบทบาทในฐานะผู้นำทางวิชาการรักษาระเบียบวินัย บทบาทในฐานะผู้ประเมิน ทบทวนนโยบาย การบริหารหลักสูตรและการสอน การกำหนดตารางการปฏิบัติงาน การสร้างบรรยากาศและวัฒนธรรมการเรียนรู้ การส่งเสริมการพัฒนาครูและบุคลากร บทบาทในการประชาสัมพันธ์ การประสานสัมพันธ์กับชุมชน และการปฏิบัติตนเป็นแบบอย่างที่ดี (ศรสวรรค์ บุญณกรณ์ชัย ,2561) จะต้องมีความพร้อมในการเป็นผู้นำแห่งศตวรรษที่ 21 อย่างน้อย 5 ทักษะ ได้แก่ 1. ทักษะความเป็นผู้นำทางการศึกษา 2. ทักษะความเป็นผู้นำการเปลี่ยนแปลง 3. ทักษะการทำงานเป็นทีม 4. ทักษะความเป็นผู้นำที่เน้นความเข้มแข็ง 5. ทักษะการสร้างแรงจูง ใจโดยมีทักษะพื้นฐานที่สำคัญของการคิดอย่างมีวิจารณญาณและการแก้ปัญหา ความคิดสร้างสรรค์และนวัตกรรม ความเข้าใจข้ามวัฒนธรรม การสื่อสาร และการรู้เท่าทันสื่อ (Marina Olga, Thomas Susanne, Pornputtkul Swana & Surungkapiprat Jirasak, 2017) การบริหารจัดการสมัยใหม่ตามแนวคิดของ Peter F Drucker ที่นำมาปรับใช้กับการบริหารสถานศึกษาดังนี้ 1.Planning การวางแผนเป็นการกําหนดหน้าที่การงานที่ต้องปฏิบัติ เพื่อให้บรรลุ เป้าหมายขององค์การเพื่อให้สําเร็จตามแผนที่วางไว้ Organizing การจัดองค์การเป็นการมอบหมายงานให้บุคลากรในแผนกหรือฝ่ายได้ปฏิบัติเพื่อให้บรรลุเป้าหมายตามแผนที่วางไว้ เมื่อแผนกหรือฝ่ายประสบความสําเร็จก็จะทําให้องค์กรประสบความสําเร็จไปด้วย 3. Leading การนําเป็นการจูงใจ การชักนํา การกระตุ้นและชี้ทิศทาง ให้ดําเนินไปสู่บรรลุเป้าหมาย โดยการเพิ่มผลผลิตและเน้นมนุษย์สัมพันธ์ทําเกิดระดับผลผลิตในระยะยาวที่สูง กว่าภาวะงานเพราะคนมักไม่ค่อยชอบภาวะงาน 4. Controlling การควบคุม เป็นภาระหน้าที่ของผู้บริหาร ที่จะต้อง รวบรวมข้อมูลเพื่อประเมินผลดําเนินงาน เปรียบเทียบผลงานปัจจุบันกับเกณฑ์มาตรฐานที่ตั้งไว้ และ ทําการตัดสินใจไปตามเกณฑ์หรือไม่ (Peter F Drucker, 2005) แคทซ์ ได้กล่าวถึง ทักษะของผู้บริหารสถานศึกษาในศตวรรษที่ 21 ไว้ดังนี้ 1. ทักษะด้านเทคนิควิธี (Technical Skill) คือความสามารถของผู้บริหารในการใช้ความรู้กระบวนการขั้นตอน วิธีการ เทคนิคเฉพาะอย่างในการใช้เครื่องมือต่าง ๆ ที่จำเป็นสำหรับการปฏิบัติงาน โดยการเรียนรู้จากประสบการณ์การฝึกปฏิบัติการศึกษาเพิ่มเติมและการฝึกอบรม โดยในปัจจุบันถือว่าทักษะด้านเทคนิคที่สำคัญที่ผู้บริหารจะต้องมีประกอบด้วย ทักษะด้านการวางแผน (Planning Skill) ทักษะด้านกระบวนการกลุ่ม (Ggroup Process and Communication Skill) ทักษะด้านการจัดการและการจัดองค์การ (Management and Organization Skill) 2. ทักษะด้านมนุษยสัมพันธ์(Human Skill) คือ ความสามารถของผู้บริหารในการปฏิบัติงาน และใช้ดุลยพินิจเกี่ยวกับการทำงานร่วมกับบุคคลอื่นและการเรียนรู้จักใช้คน ทักษะด้านนี้ประกอบด้วย ความเข้าใจถึงการสร้างแรงจูงใจคน และมีศิลปะฝึกตนเป็นผู้นำที่ดีเข้าใจในความแตกต่างระหว่างบุคคลทั้งทางด้านร่างกาย อารมณ์สังคม และสติปัญญา สามารถสร้างระบบความร่วมมือระหว่างผู้ใต้บังคับบัญชาและผู้ร่วมงานฝ่ายต่าง ๆ ได้อย่างดี 3. ทักษะด้านความคิดรวบยอด (Conceptual Skills) คือ ความสามารถในการมององค์กรได้อย่างทะลุปรุโปร่ง เพื่อให้องค์กรมีความสมบูรณ์โดยส่วนรวม ด้วยการทำให้การทำงาน

ของแต่ละบุคคลเหมาะสมกับองค์กร ทักษะด้านความรู้ความสามารถเป็นการยอมรับวัตถุประสงค์ขององค์กรมากกว่าที่จะคำนึงถึงความต้องการของบุคคลโดยบุคคลเพียงหนึ่งเดียวในองค์กร (Katz, 2005)

สรุปได้ว่าผู้บริหารสถานศึกษาจึงต้องเป็นผู้ที่มีสมรรถนะสูงสอดคล้องกับสภาวการณ์เปลี่ยนแปลงที่เกิดขึ้นทำงานริเริ่มสร้างสรรค์ด้านการสื่อสาร เปิดรับแง่มุมใหม่ๆ และสามารถนำความรู้ ความชำนาญมาปฏิบัติงานบริหารจัดการทรัพยากรบุคคลและอื่นๆ ที่มีอยู่อย่างมีประสิทธิภาพ โดยผ่านกระบวนการบริหาร เป็นผู้นำทางด้านเทคโนโลยีสารสนเทศ เท่าทันการเปลี่ยนแปลง มีความพร้อมในทุกสถานการณ์ อีกทั้งยังเป็นผู้ที่มีบทบาทสำคัญในการขับเคลื่อนองค์กร ไม่ว่าจะเป็น บทบาทของความเป็นผู้นำ มีระเบียบวินัย ความรับผิดชอบ รวมทั้งบทบาทในการบริหารงานด้านต่างๆ ไม่ว่าจะเป็นการทบทวนนโยบาย การมีวิสัยทัศน์ การบริหารจัดการบุคคลในองค์กร รวมถึงการสร้างบรรยากาศในองค์ และการสร้างแรงจูงใจ และที่สำคัญการที่องค์กรจะประสบความสำเร็จผู้บริหารสถานศึกษา ต้องมีทักษะในการเป็นผู้นำทางการศึกษา เป็นผู้นำทางวิชาการ มีทักษะการทำงานร่วมกับผู้อื่นและทำงานเป็นทีม และเตรียมความพร้อมเพื่อรับกับความเปลี่ยนแปลงอยู่เสมอ

**บทสรุป**

โลกมีความเปลี่ยนแปลงที่เกิดขึ้นอยู่ตลอดเวลาในช่วงนี้ ผู้คนจะต้องปรับตัวให้พร้อมสำหรับการเผชิญกับสิ่งใหม่อยู่เสมอ ทั้งการเปลี่ยนแปลงของเศรฐกิจ การเมืองการปกครอง รวมทั้งการศึกษา ทำให้การพัฒนาทักษะจะสามารถช่วยให้มนุษย์มีความพร้อมที่จะทำสิ่งต่าง ๆ ได้อย่างมีประสิทธิภาพ โดยเฉพาะอย่างยิ่งด้านการศึกษาที่มีความสำคัญอย่างยิ่งในการที่พัฒนามนุษย์ให้เป็นพลโลกที่มีความสมบูรณ์ และมีคุณภาพ ผู้บริหารสถานศึกษาจึงเป็นผู้ที่มีความสำคัญในการขับเคลื่อนคุณภาพการศึกษาให้ก้าวทันต่อโลกปัจจุบัน นั่นคือโลกในยุคแห่งศตวรรษที่ 21 การจะขับเคลื่อนการศึกษาหรือพัฒนาองค์กรให้เป็นองค์กรที่มีคุณภาพทั้งด้านประสิทธิภาพและประสิทธิผล ผู้บริหารสถานศึกษาเองจึงจำเป็นต้องมีทักษะในการบริหารงานทั้งภายในและภายนอกองค์กรให้บรรลุตามเป้าหมายและมีประสิทธิภาพไม่ว่าจะเป็นการวางแผนงานในองค์ทั้ง 4 ฝ่าย การสร้างแรงจูงใจ การควบคุม มีความเป็นผู้นำทางการศึกษา เป็นผู้นำการเปลี่ยนแปลง การทำงานเป็นทีม มีวิจารณญาณ ในการแก้ปัญหา มีความคิดสร้างสรรค์และนวัตกรรม มีทักษะในการสื่อสาร และการรู้เท่าทันสื่อเทคโนโลยีดิจิทัล ซึ่งเป็นสิ่งที่ผู้บริหารสถานศึกษาในศตวรรษที่ 21 นำมาบริหารจัดการองค์กรให้เกิดประสิทธิภาพสูงสุด

**เอกสารอ้างอิง**

น้ำฝน พิทักษ์โรจนกุล.(2565). ทักษะการบริหารของผู้บริหารสถานศึกษาในช่วงการแพร่ระบาดของโรคติด เชื้อไวรัสโคโรนา 2019 ที่ส่งผลต่อการจัดสภาพแวดล้อมของโรงเรียนในสังกัด องค์กรปกครองส่วนท้องถิ่นในจังหวัดชลบุรี

[การค้นคว้าอิสระปริญญามหาบัณฑิต]. มหาวิทยาลัยพะเยา.

http://www.updc.clm.up.ac.th/bitstream/123456789/2004/1/ Namfon%20Pitzxrodjanakul.pdf

เบญจพร สุคนธร. (2565). บทบาทของผู้บริหารสถานศึกษาในการส่งเสริมการจัดการเรียนการสอนออนไลน์ สังกัดสำนักงานเขตพื้นที่การศึกษามัธยมศึกษา กรุงเทพมหานคร เขต 2

[วิทยานิพนธ์ปริญญามหาบัณฑิต]. มหาวิทยาลัยเกริก.

https://mis.krirk.ac.th/librarytext/ED/2565/F\_Benjaporn\_Sukontorn.pdf.

ปกิตตา ปานเกษม. (2565). การบริหารจัดการสถานศึกษาขนาดเล็กที่ดำรงอยู่ได้ด้วยตนเอง (Stand Alone)

สังกัดสำนักงานเขตพื้นที่การศึกษาประถมศึกษาสุโขทัย เขต 2

[วิทยานิพนธ์ปริญญามหาบัณฑิต]. มหาวิทยาลัยราชภัฏอุตรดิตถ์.

http://202.29.52.112/dspace/bitstream/123456789/158/1/63551140113.pdf

ปิยาภรณ์ พูลชัย. (2565). บทบาทของผู้บริหารสถานศึกษาในการส่งเสริมการจัดการเรียนการสอนที่เน้นผู้เรียนเป็นสำคัญ

ตามความคดิเห็นของครูผู้สอน สังกัดสำนักงานเขตพื้นที่การศึกษาประถมศึกษาจันทบุรี

[วิทยานิพนธ์ปริญญามหาบัณฑิต]. มหาวิทยาลยัราชภัฏรำไพพรรณี.

https://etheses.rbru.ac.th/pdf-uploads/allfile-456-file01-2023-03-17-10-51-02.pdf

ปรีชา นาราศี. (2564). แนวทางการพัฒนาทักษะในศตวรรษที่ 21 สำหรับครูประถมศึกษาจังหวัดสระบุรี

[วิทยานิพนธ์ปริญญามหาบัณฑิต]. มหาวิทยาลัยเทคโนโลยีราชมงคลธัญบุรี.

http://www.repository.rmutt.ac.th/dspace/bitstream/123456789/3951/1/RMUTT- 170467.pdf.

ศรัญญา น้อยพิมาย. (2562). ทักษะการบริหารของผู้บริหารสถานศึกษา สังกัดสำนักงานเขตพื้นที่การศึกษาประถมศึกษาปทุมธานี เขต2.

[วิทยานิพนธ์ปริญญามหาบัณฑิต]. มหาวิทยาลัยเทคโนโลยีราชมงคลธัญบุรี

http://www.repository.rmutt.ac.th/dspace/bitstream/123456789/3820/1/RMUTT-167653.pdf

สัตตบุษย์ โพธิรุท. (2564). ทักษะการบริหารของผู้บริหารโรงเรียนในศตวรรษที่ 21 ที่ส่งผลต่อประสิทธิผลโรงเรียนสังกัดสํานักงานเขตพื้นที่การศึกษามัธยมศึกษา เขต 21

[วิทยานิพนธ์ปริญญามหาบัณฑิต]. มหาวิทยาลัยราชภัฏสกลนคร.

https://gsmis.snru.ac.th/e- thesis/file\_att1/2021121562421229104 \_fulltext.pdf

สุณิสา แพทย์พิพัฒน์. (2564). ทักษะของผู้บริหารสถานศึกษาในศตวรรษที่ 21 ที่ส่งผลต่อชุมชนการเรียนรู้ทางวิชาชีพในสถานศึกษา สังกัดสำนักงานเขตพื้นที่การศึกษาประถมศึกษาจันทบุรี.

[วิทยานิพนธ์ปริญญามหาบัณฑิต]. มหาวิทยาลัยราชภัฏรำไพพรรณี.

https://etheses.rbru.ac.th/pdf-uploads/allfile-393-file01-2021-09-27-13-49-39.pdf

สมจินต์ มุสิกรังศรี. (2564). คุณสมบัติของผู้บริหารสถานศึกษาในศตวรรษที่ 21 ในโรงเรียนมัธยมศึกษาสหวิทยา

เขตสองทะเล จังหวัดสงขลา

[วิทยานิพนธ์ปริญญามหาบัณฑิต]. มหาวิทยาลัยหาดใหญ่.

https://oar.hu.ac.th/wp-content/uploads/2023/04/5919050001.pdf

ณรงค์ชัย บุญประเสริฐ. (2563). ความสัมพันธ์ระหว่างทักษะการบริหารสถานศึกษาในศตวรรษที่ 21 กับประสิทธิภาพการปฏิบัติงานของครูและบุคลากรทางการศึกษา สังกัดสำนักงานเขตพื้นที่การศึกษประถมศึกษาระยอง เขต 1

[วิทยานิพนธ์ปริญญามหาบัณฑิต]. มหาวิทยาลัยราชภัฏรำไพพรรณี.

https://etheses.rbru.ac.th/showthesis.php?theid=378&group=20

ยุทธนา วาโยหะ. (2563). ความสัมพันธ์ระหว่างปัจจัยการบริหารสถานศึกษากับประสิทธิผลของสถานศึกษา

ระดับประถมศึกษา สังกัดสำนักงานเขตพื้นที่การศึกษาประถมศึกษาปัตตานี เขต 1

[การค้นคว้าอิสระปริญญามหาบัณฑิต]. มหาวิทยาลัยหาดใหญ่.

https://oar.hu.ac.th/wp-content/uploads/2023/04/5919050021.pdf

กณิษฐา ทองสมุทร. (2561). ทักษะการบริหารงานในศตวรรษที่ 21 ของผู้บริหารสถานศึกษาตามการรับรู้ของครู สังกัดสํานักงานเขตพื้นที่การศึกษาประถมศึกษาสุราษฎร์ธานี เขต 2

[การค้นคว้าอิสระปริญญามหาบัณฑิต]. มหาวิทยาลัยราชภัฎสุราษฎร์ธานี.

http://ir.sru.ac.th/bitstream/123456789/618/1/01%20Cover%20Kanistha.pdf

ปัทมพร พงษ์เพชร. (2561). ทักษะผู้บริหารสถานศึกษาในศตวรรษที่21ที่ส่งผลต่อการบริหารงานวิชาการของโรงเรียนสังกัดสำนักงานเขตเขตพื้นที่การศึกษาประถมศึกษาฉะเชิงเทรา เขต2

[วิทยานิพนธ์ปริญญามหาบัณฑิต]. มหาวิทยาลัยราชภัฏราชนครินทร์.

http://thesis.rru.ac.th/files/pdf/719\_2019\_03\_22\_112058.pdf

วัชราภรณ์ คงเกิด. (2561). บทบาทของผู้บริหารสถานศึกษาในการส่งเสริมการใช้เทคโนโลยีทางการศึกษาของครูใน

สถานศึกษา สังกัดสำนักงานเขตพื้นที่การศึกษาประถมศึกษากระบี่

[วิทยานิพนธ์ปริญญามหาบัณฑิต]. มหาวิทยาลัยราชภัฏสุราษฎร์ธานี

file:///Users/saowaluck/Downloads/03%20Chapter%202%20Watcharaporn%20(1).pdf

ศรสวรรค์ บุญณกรณ์ชัย. (2561). ภาวะผู้นำของผู้บริหารสถานศึกษาในศตวรรษที่ 21 โรงเรียนทวีธาภิเศก สังกัดสำนักงานเขตพื้นที่การศึกษามัธยมศึกษา เขต 1

[การค้นคว้าอิสระปริญญามหาบัณฑิต]. มหาวิทยาลัยเกริก. https://mis.krirk.ac.th/librarytext/ED/2561/F\_Sornsawan\_Bunnakornchai.pdf

วิจารณ์ พานิช (2556). การสร้างการเรียนรู้สู่ศตวรรษที่ 21. (พิมครั้งที่1).โรงพิมพ์ส. เจริญการพิมพ์.

วีรสิทธิ์ ชินวัตร. (17 ตุลาคม 2555). ทฤษฎีการบริหารจัดการสมัยใหม่ ของ Peter F. Drucker.

http://phommarid-ect.blogspot.com/2018/01/peter-fdrucker2005.html

สำนักงานข้าราชการครูและบุคลากรทางการศึกษา. (1 กรกฎาคม 2563). พระราชบัญญัติระเบียบข้าราชการครูและบุคลากรทางการศึกษา พ.ศ. 2547.

https://otepc.go.th/images/00\_YEAR2562/09\_PG/act-teacher-1-2547.PDF

Marina Olga, Thomas Susanne, Pornputtkul Swana & Surungkapiprat Jirasak. (2017, December).

Administrators’ Roles in Education and Thai's Teacher Development in the 21st Century.

SSRN, 2017. https://ssrn.com/abstract=3092448 or http://dx.doi.org/10.2139/ssrn.3092448

Katz, R.L. (2005). “Skill of an effective Administrator,” Harvard BusinessReview. 2 (1) : 33.